Gedagte vir die dag: Leef vir vandag én moreArgieffoto (Foto: pixabay.com) Dit wat ons vandag sien, is in elk geval môre nie meer daar nie. Hier hou niks vir ewig nie. Al wat vir altyd sal bly bestaan, is God se nuwe wêreld. (2 Korintiërs 4:18) Vir ons as Christene is daar ’n fyn balans tussen ons aardse en hemelse lewe. Ons weet immers dat ons bestaan hier mos maar tydelik is en dat dit eintlik net ’n deurgang na ons ewige woning is. En ’n mens kan maklik in ’n “kom-tog-net-Here-sindroom” verval. God wil egter hê dat ons élke dag sal leef. Petrus eindig sy tweede brief so mooi wanneer hy skryf: “Leef net elke dag nog meer uit die liefdevolle goedheid wat ons Here en ons Verlosser, Jesus Christus, vir julle gee. En moet nooit ophou om meer en meer oor Hom te leer nie” (2 Petrus 3:18). Gaan modelleer vandag God se genade teenoor ander. Wys aan die wêreld hoe sy liefdevolle goedheid lyk en deel sy boodskap van hoop met ander. Só leef jy vir vandag en elke môre van jou lewe. Meester van my hart, wys my hoe ek vir U kan leef. Leer my die kuns om hier op aarde reeds ’n stukkie van u hemel te vestig. Bron: Moed vir elke môre deur Milanie Vosloo Uitgewer: Christelike Uitgewersmaatskappy/CUM